  Анжелика Тихонова корреспондент Удмуртиысь гурт возёсъёс 2021-тӥ арын нырысетӥ куинь толэзь ӵоже кылем арынлэсь 9,7 процентлы тросгес йӧл кыскизы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Нырысетӥ кварталэ гурт возёсъёс 214 сюрс 800 тонна йӧл кыскизы. Со кылем арын та вакытлы лыдпуслэсь 18 сюрс 900 тонналы тросгес. Гурт возёсъёс йӧлзэс вузан лыдпусъёссэс но будэто – ар кутсконысен 11,5 тонналы йылэтӥзы ини (20 сюрс 400 тонналы). Йӧлзэс 92,5 процент ӟечлыкен вузало (кылем арынлэсь 1,5 процентлы умойгес). Элькунамы тужгес трос йӧл котьку сямен Вавож ёросын потто. Ёросысь возёсъёс куинь толэзь ӵоже 21 сюрс 700 тонна йӧл кыскизы, Шаркан ёросысь – 17 сюрс 700 тонна, Можга ёросысь – 15 сюрс 400 тонна. Нош огъя йӧл поттон лыдпусъёссэс тужгес зол будэтӥзы Каракулино ёросын – 20,9 процентлы, Красногорск ёросын – 20,2 процентлы, Кез ёросын – 19,8 процентлы. Удмуртиысь гурт возёсъя но сиён-юонъя министерствоын нырысетӥ куинь толэзья быдэс арлы чакланъёс лэсьто ини. Озьы, удысэтысь ӧнерчиос 2021-тӥ арын огъя йӧл поттон 870 сюрс тоннаозь вуоз шуыса возьмало, кылем арен ӵошатыса, 7,3 процентлы тросгес (2020-тӥ арын 810 сюрс 600 тонна). Тужгес трос ватсэтсэс куинь тужгес усто возёсъёслэсь возьмало – соос ар ӵоже 200 сюрс тонна котыр йӧл кыскозы шуыса оско. Пусъём, туннэ нуналлы элькунамы 117 сюрс 837 скалъёс лыдъясько. Ар кутсконысен лыдпус 192 йырлы йылӥз. Уллёзэс тросгес фермер возёсъёс будэто – 382 йырлы. Тодэ вайытом, Удмуртиысь возёсъёс тулыс бусы ужъёс борды кутскизы.  Тегъёс: Удмуртия гуртвозёс йӧл гуртвозёсъяминистерство  